11 Mathata ao Daniele a ilego a lebeletšana le ona. Daniele o ile a gapeletšwa go dula motseng wa Babilona, woo o bego o tletše ka medingwana ya maaka le batho bao ba bego ba dirišana le meoya e mebe. Go oketša moo, Bababilona ba be ba nyatša Bajuda, ba ba kwera le go kwera Modimo wa bona Jehofa. (Ps. 137:1, 3) Ruri seo se swanetše go ba se ile sa kweša bohloko Bajuda bao ba botegago ba go swana le Daniele! Le gona, batho ba bantši ba be ba mmeile leihlo, yena gotee le bagwera ba gagwe ba bararo, e lego Hanania, Mishaele le Asaria, ka gobane ba be ba tlo tlwaeletšwa gore ba šomele kgoši ya Babilona. Go be go letetšwe gore ba je dijo tša kgoši, tšeo tše dingwe tša tšona Jehofa a bego a laetše batho ba gagwe gore ba se di je. Eupša Daniele ga se a ka a nyaka go “[itšhilafatša] ka matsaka a kgoši.”​—Dan. 1:5-8, 14-17.